Новинка Свѣтъ

Новинка Свѣтъ — тыжднева новинка Общества Св. Василия Великого, выходивша в Унгварѣ в роках 1867–1871 и декларовавша цѣль «охраняти интересы руськой (русинской) народности в сферѣ литературной просвѣты».Магочій П.Р., Поп І., с. 682.

История основаня
До року 1863 в Угорской Руси не была ани една кирилична печатня. Выданя кириличных книг одбывало ся в Трнавѣ, Коложварѣ, Будинѣ або Вѣдню. Перву на Угорской Руси печатню з кириличныма буквами заложив в Унгварѣ в року 1863 Карл Йегер,Падяк В., сс. 5–38.  чим отворила ся технична можность печатаня новинкы. Дозрѣли и политичны подмѣнкы: в фебруарѣ 1867 в угорском парламентѣ быв славностно выглашеный кралевскый рескрипт о утворѣню дуалистичной монархии, а року 1868 парламент схвалив закон ч. XLIV о ровноправности вшыткых народности, котрым ся отворив простор про хоснованя их материнского языка в административѣ, школствѣ и церковном животѣ.Pop I. Malé dejíny Rusínov, с.54.
27. децембра 1866 на засѣданю Общества Св. Василия Великого было рѣшено выдавати тыждневу новинку на 4 листах (8 сторон), неполитичну. Неполитична новинка не потребовала зложѣня кавции.В том часѣ кавция была 2000 гулдены, что было ровне вартости рочного выпуска новинкы. Новинка достала назву Свѣтъ з подназвов Литературна газета Общества Св. Василия Великого. Перве число вышло вшак аж 13. юла 1867.На самой новинцѣ быв означеный датум 1. юл, подля старого, Юлианского, календаря, и таке датованя держали и надале.

Публикации, редакторы, дописователѣ и читателѣ
Первый редактор новинкы быв Юрий Игнатков, профессор Унгварской гимназии, а его найблизшым помочником быв Кирил Сабов, его коллега по гимназии.Поп И., сс. 337–338. Неполитична новинка мала право печатати материалы о истории и сучасном животѣ Русинох, просвѣтѣ, школствѣ, литературѣ и языку; дозволены были и материалы общопросвѣтны з астрономии, биологии, землепису и под. Але редакторам не удавало ся наповнити новинку якостныма материалами, а тыж, не маючи политичных новин, не могли обстояти в конкуренции з мадярскоязычнов унгварсков новинков Ung (1868–1885) То вело редактора ку публикации материала о махинациях з выберанками до мадярского парламента, што збудило острое незадовольство епископа Панковича, котрый мав цѣлком иншы представы о том, якыма путями и поступами мають ся Русины добивати ку высшой културѣ и правам. Не согласный быв Панкович (а мав подтримовачох ай в редакции, ай межи читателями) ани з тым пропагованым редакциов Свѣта поглядом, же Русины не мають розвивати властный язык, але мають взяти за свой готовый и розвитый язык великорусскый. Наконець, по 15 выпусках новинкы, быв Игнатков переведеный на роботу до Будапешту, а пост редактора заняв Кирил Сабов (1867–1869). Читателями и дописователями новинкы были, главнѣ, члены Общества, котрых было 700, а новинка в найлѣпшы свои часы мала 500 передплатникох.

Роскол в Обществѣ и заник новинкы
Яко редактор Кирил Сабов (1867–1869) продовжив радикалну редакчну политику Игнаткова: остру критику правительства, державного устрою,  епископа Панковича, пропаганду России  як единкой спасителницѣ Русинох и русского языка яко литературного языка про Русинох. Далеко не каждый в редакции и межи читателями быв такого погляду. Наростав роскол. Епархия и школны уряды зареаговали тым, же Кирил Сабов быв переведеный до Сегеду. Его наступник, редактор Виктор Кимак (1869–1871), еще додав до радикализма новинкы, од року 1870 новинка мать подназву «литературна и общественна газета». 
2. фебруара  1871 на засѣданю Общества Св. Василия Великого член редакции отець Николай Гомичков подав внесѣня о змѣщѣню  Виктора Кимака з редакторства. Протокол засѣданя в пунктѣ 6 доста ясно подавать мотивацию и резултат:  21 голосом против 6 Виктор Кимак быв змѣщеный. 

Вмѣсто новинкы Свѣтъ неодовго зачав выходити Новый Свѣтъ, редактор котрого Виктор Гебей быв чоловѣк, способный находити компромиссы и одказати ся од радикализма. 

Жерела
 Алмашій, Михайло. Русинська педагогічна енциклопедія. Ужгород, 2005.
 Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010.
 Валерій Падяк. Становлення журналістики Угорської Русі: газета «Новый Свѣт» та її сучасники (історичний нарис). //Валерій Падяк. Ужгородський тижневик «Новый Свѣтъ» (1871–1872). Анотована бібліографія матеріалів та історичний нарис. Ужгород. Видавництво В. Падяка. 2006.
 Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с.
 Pop, Ivan. Malé dejíny Rusínov. Vydalo Združenie inteligencie Rusínov Slovenska. Bratislava, 2011.

Одказы
 Доступны онлайн рочникы Свѣта 1869-1871 

 Референции 

Катеґорія:Русинскы новинкы